Bybelskool » Klaagliedere van Jeremia – boek
Klaagliedere van Jeremia – boek
Written by Chris van Wyk. Posted in Klaagliedere
Ek dink, lees en bid baie oor die inperking weens die Covid-19 virus.
Daar is baie positiewe gevolge van die inperking. Al is dit die eerste keer in die geskiedenis dat gesonde mense ingeperk word, en nie siekes nie, het dit natuurlik aanvanklik die gewenste uitwerking. Die spoed waarteen mense geïnfekteer word, is stadiger. Families kan meer fokus op mekaar, en die waarde daarvan sal waarskynlik vir lank met ons wees.
Daar is egter ook baie negatiewe gevolge van die inperking. Gesonde mense word ingeperk. Sosiale verkeer word afgeskaf. Die ekonomie krimp teen 'n enorme spoed in. Eensaamheid neem toe. Onsekerheid neem toe. Skuld hoop op. Werkloosheid neem toe. Besighede maak toe. Mense gaan nie vir noodsaaklike mediese ondersoeke nie. Ons kinders word noodsaaklike sosiale interaksie ontneem.
Nou, ek wil nie hiermee kritiek lewer nie. Dit is nog te naby aan 'n mens se lyf. Maar, ek wil hoop preek in 'n situasie wat 'n groot invloed gaan hê vir nie net maande nie, maar waarskynlik jare. En daar is seker nie 'n beter boek om te lees juis in só 'n tydperk nie. Die Klaagliedere van Jeremia.
Hoor hoe kla hy oor die ballingskap wat aangebreek het in 586 vC met al die hooggeplaastes wat weggevoer is. En 'n bedremmelde klompie mense wat saam met Jeremia in die land agter gebly het.
"Ag, hoe verlate sit die stad wat vol mense was!" (Klg 1:1).
"My kinders is verbyster" (Klg 1:16).
"My jongvroue en my jongmanne het in gevangenskap gegaan." (Klg 1:18).
"My hart draai om in my binneste." (Klg 1:20).
Wat maak 'n mens in só 'n situasie?
Wel, een ding het Jeremia geleer. Hy het 'n nuwe lied geleer, 'n lied wat wyd oor die wêreld gesing word:
"The steadfast love of the Lord never ceases. His mercies never come to an end. They are new every morning, new every morning. Great is Thy faithfulness, O Lord. Great is Thy faithfulness." (Robert Davidson – Klg 3:21-25)